Etter at han sluttet i Luftforsvaret, var Tandberg 1972–1973 ansatt i Hartmark & Co. og 1974–1980 i Norconsult, først som overingeniør, deretter avdelingsdirektør for Ressursavdelingen. Så fulgte syv år i Norske Esso som assisterende informasjonssjef og deretter informasjonsdirektør. 1987 ble han direktør for firmaet LCS A/S (senere Teltex AS), som utviklet en type tekstfjernsyn. 1992 startet Tandberg eget konsulentfirma. Samme år ble han konsulent ved Norsk Romsenter.